钦定古今图书集成/历象汇编/乾象典/第033卷 > 明章潢图书编 > 《日远近大小说》
## 钦定古今图书集成/历象汇编/乾象典/第033卷 > 明章潢图书编 > 《日远近大小说》

“日乃太阳之精，贞明不息，而其体质本无增损，但象
一也。方其东升及将西沉时，乃觉其象颇大甚赤，至
中天则觉其象小而色稍淡，何也？”光一也，“方其升于
东方，但觉其光尚隐而物皆无影，其质尚暗而光不
烁目，及将西沉亦犹是也，惟中天则大明朗照，质亦
洞然而人不敢仰视，何也？”气一也，夏则朝暮凉而午
“渐热，冬则朝暮寒而午稍温。”又何也？以予言之，其殆
精气舒敛之不齐乎？尝观诸火矣，炭之方灼也，其体
色赤而其质暗，故其光亦不遍，及其昭明有融，而气
焰烁人，则其色反淡矣。是故朝升暮沉，由于阳气翕
聚。故其象之大也，色之赤也，光之隐而质之暗也，人
皆可以目而对之，犹方然之炭，其焰尚内聚而未之
散也。若中天之时，则阳气已尽发散，故觉其象小色
淡光显质朗而不敢凝眸仰视，犹火炭炎炎外烁，而
其内外洞明有如此耳，胡可尽归于天体之远近也？
否则近故“大而赤矣，何为其早暮凉而人可对以目
也？远故小而淡矣，何为其午反热，而人不敢仰也？”况
一日之间，由旦而昼，由昼而暮，人皆得而见之，而何
其不同一至此哉。然万古此日也。试于一日之间即
其象而观之，自有不待辨者矣。

天地阴阳之精气聚于日月，果信日月之精气，本有
敛而有散也。其精气散则热，敛则凉，其精气敛则觉
其形质大，散则觉其形质小，非日月有小大也。而小
大凉热，亦不以远近言也，一精气之敛散为之耳。知
此，则所谓“日初出大如车盖，及日中则如盘盂”，此不
为远者小而近者大乎？所谓“初出沧沧凉凉，及其日
中如探汤。”此不为近者热。而远者凉乎。皆可以敛散
决之矣。

日初出时，见日大，宜当热，而尚寒凉者，阴凝而阳未
胜也。日中天时，见日小，宜寒凉，而反渐煖渐热者，阳
积盛而阴已消也。“申未热愈于午”者，阳尤积盛故也。
广海冬热，由冬日南行，正当戴日之下，故热。朔夏寒。
夏日西北行，朔北直当阴山之背处，日光斜及，故寒。
由此观之，南北寒热，亦由于日也。

日为众阳之宗，故其煖热之气，皆出乎日也。凉寒则
日气之不及处尔。日渐长故煖，日极长则热矣。日渐
短故凉，日极短则寒矣。暖则阳气之盛也，而极则斯
热；凉则阴气之盛也，而极则斯寒。